
Παρέμβαση Προέδρου ΣΕΒΕ, Δρ. Κυριάκου Λουφάκη
Εκδήλωση: Γεύμα εργασίας ΣΕΒΕ με επίσημους προσκεκλημένους τον Αντιπρόεδρο Κυβέρνησης, κ. Ιωάννη Δραγασάκη και τον Αναπληρωτή Υπουργό Οικονομίας & Ανάπτυξης, κ. Αλέξανδρο Χαρίτση
Ημερ/νία: 20/12/16
Κύριε Αντιπρόεδρε,

Κύριε Υπουργέ,

Αξιότιμοι προσκεκλημένοι,

Τόσο εγώ προσωπικά όσο και η Διοίκηση του Συνδέσμου Εξαγωγέων Βορείου Ελλάδος, θα θέλαμε να σας ευχαριστήσουμε θερμά για την παρουσία σας σήμερα κοντά μας και για την ιδιαίτερη τιμή που μας κάνετε να παρευρεθείτε στο σημερινό γεύμα εργασίας.

Κυρίες και Κύριοι,
Στον ΣΕΒΕ θεωρούμε ότι είμαστε Σύμβουλοι της Πολιτείας, εκπροσωπώντας το πιο δυναμικό τμήμα της επιχειρηματικότητας της χώρας, τους Έλληνες εξαγωγείς. Με παρεμβάσεις μας προτείνουμε Πολιτικές στην εκάστοτε Κυβέρνηση, στηρίζοντας την εξωστρέφεια των ελληνικών επιχειρήσεων και προασπίζοντας τα συμφέροντά τους. Φυσικά, δεν εισακουγόμαστε πάντα. Και είναι θεμιτό να υπάρχει πλουραλισμός απόψεων. Άλλωστε η δημοκρατία και η ευημερία δεν εξασφαλίζονται με οικουμενικότητα και συμφωνία σε μια μοναδική πολιτική, αλλά με το σεβασμό στην άποψη του άλλου. Και σίγουρα όταν οι διαφορετικές απόψεις σε ορισμένα θέματα δεν οδηγούν σε μη συνεργασία στα θέματα στα οποία συμφωνούμε.
Θα ήθελα λοιπόν κατ΄ αρχάς να αναφερθώ σε ένα θέμα που προς το παρόν δεν εισακουγόμαστε. Στο θέμα της υπερφορολόγησης, όπου συμπεριλαμβάνω και τις εισφορές και που αποτελεί το μεγαλύτερο πρόβλημα της ελληνικής οικονομίας σήμερα, απειλώντας και τη βιωσιμότητα των λίγων υγιών επιχειρήσεων που έχουν παραμείνει στη χώρα. Η ιδιαίτερα επαχθής φορολόγηση της εργασίας, συμπεριλαμβανομένων των υψηλών ασφαλιστικών εισφορών, αφαιρεί από τους μισθούς στελεχών τα 2/3 του εισοδήματός τους, ωθώντας τα προς τη μετανάστευση και επιδεινώνοντας το ήδη μεγάλο πρόβλημα του Brain Drain. Και τονίζω εδώ ότι οι επιχειρηματίες των μικρομεσαίων επιχειρήσεων είναι στελέχη για τις επιχειρήσεις τους.
Να έρθουμε σε θέματα στα οποία συμφωνούμε. Στον ΣΕΒΕ θεωρούμε ότι για τη χρηματοδότηση των επιχειρήσεων θα πρέπει να δημιουργηθούν και νέοι μηχανισμοί, οι οποίοι θα μπορούν να επενδύουν και στο μετοχικό κεφάλαιο των επιχειρήσεων. Η δημιουργία λοιπόν του «νέου Ταμείο Συμμετοχών» (Fund of Funds) που θα συγκεντρώνει επενδυτικά κεφάλαια για ενίσχυση καινοτόμων ελληνικών μικρομεσαίων επιχειρήσεων είναι θετική. Τέτοια ταμεία θα μπορούσαν να χρησιμοποιηθούν και στην αντιμετώπιση του τεράστιου προβλήματος των κόκκινων δανείων. Για τον ΣΕΒΕ αναγκαία βήματα στην αντιμετώπιση των κόκκινων δανείων είναι τα εξής τρία:
1) Ο διαχωρισμό της έννοιας της επιχείρησης από την έννοια των μετόχων της. Πρέπει να κάνουμε το παν για να διασωθούν οι βιώσιμες επιχειρήσεις, όχι οι μέτοχοί τους
2) Διαχωρισμός των επιχειρήσεων σε βιώσιμες και μη, με προτεραιότητα στήριξης των εξαγωγικών επιχειρήσεων – κριτήριο εξωστρέφειας ΣΕΒΕ
3) Απομόνωση των καθέξιν κακοπληρωτών

Με αυτό τον τρόπο αντιμετωπίζονται και τα ηθικά προβλήματα που εγείρονται από τις επιχειρήσεις που παρέμειναν υγιείς και μπορεί να μιλάνε σήμερα για αθέμιτο ανταγωνισμό.

Από τη στιγμή που συμφωνηθούν και προχωρήσουν οι παραπάνω διακρίσεις, δεν αρκεί μόνο η μείωση των υποχρεώσεων των επιχειρήσεων προς τις τράπεζες και το δημόσιο. Είναι απαραίτητη η διάθεση νέων κεφαλαίων για την επανεκκίνηση της λειτουργίας τους. Και εδώ τα funds μπορούν να παίξουν σημαντικό ρόλο.
Η ταχεία αντιμετώπιση των προβλημάτων είναι αναγκαία, γιατί καλή η συζήτηση, αλλά προς το παρόν το τραπεζικό σύστημα και κάτω από την απειλή της επέμβασης του εισαγγελέα, ελάχιστες προσπάθειες προς την εξυγίανση του χαρτοφυλακίου του κάνει. 

Να αναφέρω πολύ σύντομα το χρονίζων πρόβλημα της μη επιστροφής του πιστωτικού υπολοίπου ΦΠΑ αλλά και την συνεχιζόμενη επιβάρυνση της εισφοράς 0,6% του ν. 128/75, που είχε γίνει αρχικά για να βοηθήσει τις εξαγωγικές επιχειρήσεις. 
Ένα ακόμα πολύ σημαντικό ζήτημα, που αφορά άμεσα τον ΣΕΒΕ είναι το εξής: Ο αριθμός των ελληνικών επιχειρήσεων που εξάγουν έχει αυξηθεί κατά περίπου 25% τα τελευταία χρόνια. Αυτό οφείλεται στην κατάρρευση της εσωτερικής αγοράς. Για να μπεις όμως σε μια διεθνή αγορά χρειάζεσαι καθοδήγηση, τεχνογνωσία και βοήθεια. Κι αυτός ακριβώς είναι ο ρόλος που παίζουν οι σύνδεσμοι εξαγωγέων και ιδιαίτερα ο ΣΕΒΕ. Γνωρίζουμε πως η Πολιτεία κάνει προσπάθειες να δημιουργήσει ένα online help desk για τους Έλληνες εξαγωγείς στο Enterprise Greece ή σε άλλους δημόσιους φορείς. Αυτή η τεχνογνωσία υπάρχει ήδη στον ΣΕΒΕ. Υπάρχει στελεχωμένο members’ help desk που λειτουργεί καθημερινά παρέχοντας άμεση υποστήριξη, απαντήσεις σε εξειδικευμένα ερωτήματα για εξαγωγικά θέματα, παρεμβάσεις για επίλυση των καθημερινών προβλημάτων των εξαγωγέων, τεκμηριωμένη πληροφόρηση για διεθνείς αγορές. Η δημιουργία καινούριων μηχανισμών λοιπόν αποτελεί σπατάλη πόρων, όταν το κράτος μπορεί να εκμεταλλευτεί και να αξιοποιήσει τις δυνατότητες, την 40ετή τεχνογνωσία και τη δυναμική που έχει ο ΣΕΒΕ.
Κλείνοντας, θα ήθελα να μιλήσω για ένα παράδειγμα όπου η συνεργασία του ΣΕΒΕ με την Πολιτεία και συγκεκριμένα το Υπουργείο Οικονομίας και Ανάπτυξης, το Ταμείο Παρακαταθηκών και Δανείων αλλά και τον ΕΦΕΠΑΕ έφερε απτά αποτελέσματα. Αναφέρομαι στην κατάργηση της υποχρέωσης προσκόμισης εγγυητικής επιστολής προκειμένου κάποια εταιρία να πάρει χρήματα από επενδυτικά προγράμματα του ΕΣΠΑ, χρησιμοποιώντας το Ταμείο Παρακαταθηκών και Δανείων, ως μεσεγγυούχο. Αυτή ήταν μια πρόταση του ΣΕΒΕ, η οποία κατατέθηκε πριν από περίπου 1-1,5 χρόνο και έγινε αποδεκτή από την Πολιτεία και σας ευχαριστούμε γι’ αυτό. Ο ΣΕΒΕ ζητάει την υιοθέτηση του συγκεκριμένου μέτρου και στα υπόλοιπα χρηματοδοτικά εργαλεία, όπως για παράδειγμα ο Αναπτυξιακός Νόμος.
Θα θέλαμε να υπάρξουν κι άλλα τέτοια παραδείγματα.

Σας ευχαριστώ. 

